**ETIKA**

Az etika tantárgy alapvető célja az egyéni és közösségi identitás formálása, stabilizálása, az egyének és a csoportok közti együttműködés megteremtése. Ehhez járulnak hozzá a kulturális hagyományokban gyökerező erkölcsi elvek, társas szabályok megismertetése, az egyén gondolkodásában formálódó, a szocio-emocionális készségek fejlesztése.

A tantárgy magába foglalja az ember fontos viszonyulásait társaihoz, közösségeihez, környezetéhez és önmagához. Ezzel olyan szintézist kínál a tanulónak, amelyben eddigi személyes tapasztalatait és a más területeken megszerzett ismereteket reflektív módon vizsgálja. A tartalom szorosan kötődik más tantárgyak fejlesztési területeihez is.

Az erkölcsi nevelés fő célja a tanuló erkölcsi érzületének és erkölcsi gondolkodásának fejlesztése, a tanuló segítése a társas szabályok, a viselkedésminták azonosításában és saját alakuló értékrendjének tudatosításában. Az egyént és a közösségeket érintő etikai elvek és az ezekből következő kérdések felismerése az árnyalt, a másik ember vagy csoport szempontjait is megértő gondolkodást fejleszti. Az etika tantárgy felkészíti a tanulót az egyéni életvezetésének és társas környezetének erkölcsi szempontból történő mérlegelésére, miközben saját tudását vizsgálja és fejleszti. Eszközei a kérdezés, a rejtett nézetek és a dilemmák feltárása, az érvelés, a meggyőzés, a meggyőződés, a társadalmi normák és közösségi értékek értelmezése. A tananyag alapvető értékeket közvetít. Ezek a segítés, megértés, együttérzés, törődés, szabadság, felelősség igazságosság, becsületesség, méltányosság, tolerancia, önazonosság. Ezek a tanuló lelkiismeretének fejlődését szolgálják. A témák feldolgozása a tanulót megfontolt döntésre, kulturált véleményalkotásra és felelős tevékenységre készteti.

A tanulóközösség tevékenységei mintát nyújtanak arra, hogy milyen érzelmi-, érdekkonfliktusok és viselkedésmódok segítik vagy akadályozzák az együttműködést. Az ajánlott tantárgyi tartalmak és tanulói tevékenységek olyan képességeket is fejlesztenek, melyek a tanulót az életvezetésében sikeressé és tudatosabbá, társai és környezete problémái iránt érzékenyebbé tehetik, erősítik identitását, aktív társadalmi cselekvésre késztetik és segítik a nehéz helyzetek megoldásában.

Az etika alapvető *feladata* az erkölcsi nevelés, ahogy az ép, úgy az enyhe értelmi fogyatékos gyermekek közösséghez való viszonyának, értékrendjüknek, normarendszerüknek, gondolkodás- és viselkedésmódjuknak a fejlesztése, alakítása. A multidiszciplináris jellegű tantárgy legfontosabb pedagógiai jellemzője ezért az értékek közvetítése, valamint az, hogy társadalmunk közös alapvető normái egyre inkább a sajátos nevelési igényű tanulók értékrendszerébe is beépüljenek, belső igénnyé váljanak.

A tantárgy *középpontjában* a formálódó gyermeki személyiség áll testi, szellemi és lelki értelemben. Ez határozza meg a tanulás-tanítás folyamatát, illetve a tartalmi szerkezetet. Az Emberi Jogok Egyetemes Nyilatkozata, valamint hazánk Alaptörvénye rögzíti az ember elidegeníthetetlen jogát az élethez és a szabadsághoz, következésképpen az etika a személy egyediségét és méltóságát helyezi középpontba, annak képességeitől függetlenül. Erre az alapelvre kell épülnie minden társas kapcsolatnak és közösségi szerveződésnek. Az etika magában foglalja az ember minden fontos viszonyulását önmagához, társaihoz és közösségeihez, környezetéhez és a világhoz, mert ezek alapozzák meg azt az értékrendet, amelyre az ember döntései során támaszkodhat. Az enyhe értelmi fogyatékos gyermekek nevelésének kiemelt célja, hogy a foglalkozások azonos erővel hassanak a különböző értelmi képességekkel rendelkező, eltérő szociális körülmények között élő, kulturális és etnikai szempontból heterogén csoportot képező tanulók fejlődésére.

Az etika tanulása során az enyhe értelmi fogyatékos tanulók számára is az elemi értékek fokozatosan értékrenddé, többé-kevésbé koherens, folyamatosan formálódó meggyőződésekké állnak össze, amelyek később meghatározó módon befolyásolják a felnőttkori életmódot, életfelfogást és életminőséget. A sajátos nevelési igényű tanulók egyedi képességstruktúrájának tükrében az erkölcstani alapozás, az erkölcshöz kapcsolódó kvalitások fejlesztése, valamint az elsajátított tudás szinten tartása a felnőtté válás folyamata során, életminőséget befolyásoló tartópilléré válik.

Az etika tantárgy azoknak az alapértékeknek a megerősítésére törekszik, amelyek összhangban állnak az egyetemes és európai emberi értékrenddel, amely az Alaptörvényből is kiolvasható.

Az enyhe értelmi fogyatékos tanulók nevelése során törekedni kell a normaértelmezés egyszerű voltára, az ehhez kapcsolódó követelmények konkrét megfogalmazására.

A *magatartást befolyásoló értékek/erények* egy része személyes jellegű, mivel az énnel és az identitással áll kapcsolatban. Ezeket az értékeket, illetve erényeket az etikaórákon erősíteni kell.

Az *erkölcsi érzék*, a *lelkiismeret* fejlesztése lehetővé teszi, hogy gyermekeink olyan értékeket erősítsenek meg magukban, amelyek egyszerre igazodnak az alapvető erkölcsi értékekhez, valamint saját és közösségeik érdekeikhez.

Az erkölcsi nevelés célja a felelős gondolkodás, valamint a tudatos cselekvés kialakulásának elősegítése. Cél továbbá az empátia, a *szolidaritás* képességének erősítése is. Az erkölcsi nevelés fő feladata az *igazságosság* és a *méltányosság* elvének megértetése és elfogadtatása a gyerekekkel. Az enyhe értelmi fogyatékos tanulók nevelésénél különös tekintettel kell lenni az *érzelmi intelligencia* fejlesztésére is, amely a viselkedést lényegi módon befolyásolja.

Az etika tantárgy felépítése nem elsősorban ismeret-, hanem *érték- és fejlesztésközpontú*; ezért fontossága az enyhe értelmi fogyatékos tanulók nevelésénél kiemelkedő. A tananyag felépítése *spirális szerkezetű*. Az életkornak megfelelő résztémák és tevékenységek hátterében évről évre ugyanazok a nagy tematikai egységek térnek vissza más-más konkrét előfordulási szinten, más-más hangsúlyokkal építve a korábbi tapasztalatokra, kiegészítve és szintetizálva őket. A kétéves szakaszokon belül azonban sem a nagy témakörök, sem pedig a résztémák tantervi egymásutánja nem jelent előírt sorrendet. Az, hogy melyik kérdéskör mikor kerüljön sorra, egyértelműen a tanulócsoportban jelen lévő enyhe értelmi fogyatékos gyermekek mentális érettségének ismeretében határozható meg.

A tananyag tartalmát az enyhe értelmi fogyatékos tanulók részére hétköznapi életből merített és oda visszacsatolható tapasztalatokra és *személyes élményekre* kell felépíteni. Ezeket természetes módon egészíthetik ki az életkornak, valamint az adott tanuló mentális képességeinek megfelelő erkölcsi kérdéseket felvető történetek, mesék, mondák, irodalmi vagy publicisztikai szövegek, filmek vagy digitális formában elérhető egyéb tartalmak. Az etika a tanulókra nem közlések befogadóiként, hanem a tanulási folyamat aktív kérdező, mérlegelő, próbálkozó, vitatkozó és útkereső résztvevőiként tekint.

Mivel az erkölcsi nevelés már kisgyermekkorban, a családban elkezdődik, majd az óvodában és egyre táguló környezeti hatások között folytatódik ideértve a kortársi csoportokat és a médiát is a gyerekek sem az első napon, sem pedig a későbbiekben nem „tiszta lapként” lépnek be az iskola kapuján. Különösképpen igaz ez az enyhe értelmi fogyatékos tanulókra, hiszen a készségek és képességek eltérő viszonylatában más és más ösztönösen kialakult erkölcsi rendet hoznak magukkal. Ezzel összhangban, illetve ezt alakítva kell megpróbálni segítséget nyújtani az enyhe értelmi fogyatékos tanulóknak ahhoz, hogy el tudjanak igazodni az egymásnak sokszor ellentmondó értéktartalmú információk, üzenetek között, illetve hogy választást igénylő helyzetekben lelkiismeretük szavára hallgatva, morálisan helyes döntéseket tudjanak hozni az életük különböző színterein.

Mivel ez sohasem jön létre a gyerekek személyes megérintődése és elhatározása nélkül, a *pedagógus feladata* a példamutatás mellett a figyelem ráirányítása a különböző élethelyzetek morális vonatkozásaira, a kérdezés, a gondolkodás és az állásfoglalás bátorítása, a szabad beszélgetések, valamint a nézőpontváltást gyakoroltató szerepjátékok és viták moderálása. Nem lehet azonban eléggé hangsúlyozni különösen az általános iskolai korosztályhoz tartozó enyhe értelmi fogyatékos tanulók esetében, hogy az eredmény a közvetítés módján múlik. Egy hiteles felnőtt, akinek értékekkel kapcsolatos nézetei összhangban vannak a tetteivel, *példája révén* hat az enyhe értelmi fogyatékos tanulók erkölcsi értékítéleteire.

Az erkölcsi tanulást számos pedagógiai *módszer* és tevékenység segítheti, amelyek legfontosabb közös jellemzője az *élményszerűség*, a fizikai, szellemi és lelki értelemben vett cselekvő tanulói részvétel. Az etikaórák kitüntetett munkaformája lehet sok egyéb mellett: a szabad beszélgetés, az önkifejező alkotás, a vita, a szerepjáték, a megfigyelés, a kérdezés, a rendszerezés és az elemzés, valamint az iskolai és a helyi közösség életébe, esetleges problémáinak megoldásába, a különböző szintű kulturális és közösségi értékteremtésbe való tevékeny bekapcsolódás. Az erkölcsi nevelés komoly lehetőségeit kínálják ugyanakkor az olyan tanórán kívüli formák is, mint például az iskolai hagyományok ápolása, a társak segítése, vagy a közösség számára végzett bármilyen hasznos tevékenység.

Mindezzel összhangban az *értékelés* módja is eltér a hagyományos tantárgyi értékeléstől. Az osztályozás nélküli értékelés fontos területe lehet a kívánatos magatartási értékek rendszeres megerősítése szóban vagy bármilyen egyéb formában egyrészt a pedagógus, másrészt a társak és a közösség részéről. Az ilyen típusú visszajelzések befogadására jó keretet nyújthatna a tanulói portfólió.

**1–2. évfolyam**

Az iskolai erkölcsi nevelés a kisgyermekkori alapokra épít. A szeretett személyek által megjelenített erkölcsi normák alakítják ki az első ítéleteket arról, hogy mi a jó, és mi a rossz. A gyerekek az óvodában megismerkednek a társas normák első intézményesített formáival. Ezek betartása révén tapasztalatokat szereznek a családnál tágabb közösséghez tartozás élményéről és rendjéről. A gyermek viselkedésének alakulása függ a környezeti hatásoktól, és visszahat a gyermek egész személyiségének fejlődésére. Az alapvető viselkedési normák megismerése lehetőséget teremt arra, hogy a tanulók képesek legyenek érzelmeiket, mozgásukat ellenőrizni.

Az általános iskola 1–2. évfolyamán egyre több időt töltenek a gyerekek a kortársaikkal. Az együttműködést igénylő feladatokban sikereket és kudarcokat élnek át, amelyek jó alapot adnak az önismeret, a társas kultúra, valamint a személyes és társas kapcsolati kompetenciák fejlődésének tudatos pedagógiai eszközökkel való támogatására.

Az ismeretátadás, a képességfejlesztés és a normaközvetítés egyaránt elősegíti az egyéni identitástudat kialakulását, a helyi nemzeti, európai közösségekhez való tartozás személyes megélését. Az 1–2. évfolyamos tanulónak lehetőséget kell biztosítani, hogy átélje a közösséghez, szülőföldhöz, nemzethez tartozás örömét.

Az első két évfolyamon az önismeret és önértékelés, a szociális és környezeti érzékenység, a szűkebb és tágabb környezetben (család, iskola, lakóhely) való tájékozódás, alapvető kommunikációs formák megismerése, elemi magatartási szabályok gyakoroltatása a cél.

A tanulók megismerési folyamataira az észlelés, a figyelem, az emlékezet, a képzelet és a gondolkodás ráépülhet a szóbeli anyanyelvi kommunikáció célzott fejlesztése. Az önkifejezés különféle formái, a mesélés, az élményeken alapuló rajzolás, festés, mintázás és a mozgás lehetőséget teremtenek a kifejezőképesség életkornak megfelelő formálásához is.

A tantárgy lehetőséget nyújt az 1–2. osztályos gyermekek harmonikus fejlődéséhez szükséges állandóság és érzelmi biztonság megteremtéséhez.

|  |  |  |  |
| --- | --- | --- | --- |
| **Témakör** | | **1. Az én világom** | **Javasolt óraszám: 14 óra** |
| **A témakör nevelési-fejlesztési céljai** | | Saját tulajdonságok felismerése, azonosítása, megfogalmazása. Egészséges önértékelés megalapozása. Szűkebb környezet megismerése. Szociális és környezeti érzékenység alakítása. | |
| **Fejlesztési ismeretek és tevékenységek** | | | |
| *Ki vagyok én?*  Személyes adataim   * vezeték- és keresztnevem, becenevem, * születési helyem, születésem ideje, * lakcímem, * iskolám adatai (név, cím, osztályfok).   Külső jegyeim   * külső tulajdonságaim, megjelenésem, * kire hasonlítok a családban, * milyennek látom magam, * miből ítélnek meg bennünket mások.   Belső tulajdonságaim   * mit szeretek magamban, * mit szeretnek bennem mások, * miben vagyok ügyes, * miben hasonlítok társaimra, miben különbözöm tőlük, * jó és rossz tulajdonságaim.   Kedvenceim   * kedvenc játékaim, állataim, ruháim, könyveim, ételeim, meséim, mesehőseim, * miért szeretem kedvenceimet (kedvencekhez fűződő személyes érzések, élmények).   Élettörténetem:   * kisgyermekkori, óvodai élményeim,   óvodám és iskolám összehasonlítása. | | | |
| **Fogalmak** | Lány, fiú, születésnap, tulajdonság, kedvenc, élmény. | | |

|  |  |  |  |
| --- | --- | --- | --- |
| **Témakör** | | **2. Társaim – Ők és én** | **Javasolt óraszám: 12 óra** |
| **A témakör nevelési-fejlesztési céljai** | | Személyes kapcsolatokban és a környezetben való tájékozódás képességének fejlesztése. Társak, barátok, segítő közeg fontosságának megéreztetése, közösségi érzés kialakítása. Az egymáshoz való odafordulás jelentőségének elmélyítése. Alapvető kommunikációs formák megismerése, tudatos használatának fejlesztése, személyes érzések és gondolatok kifejezése. Elemi magatartási szabályok megismertetése iskolai és iskolán kívüli helyzetekben, azok gyakoroltatása. | |
| **Fejlesztési ismeretek és tevékenységek** | | | |
| *Társas kapcsolataim*   * családi-rokoni kapcsolataim, közeli és távoli rokonaim; * ki a rokonom, ki az ismerősöm, ki a barátom; * iskolai kapcsolataim az iskolában dolgozó felnőttekkel és osztálytársakkal; * kiket szeretek és kiket nem szeretek környezetemben; * hogyan tudom kifejezni szeretetemet, hogyan fejezik ki mások felém a szeretetüket.   *Kommunikáció kapcsolatfelvétel felnőttel, gyerekkel*   * gondolataim kifejezése szavakkal, gesztusokkal stb.; * a megfelelő köszönés formái felnőtteknek, társaknak; * felnőttek, társak udvarias megszólítása; * a kérés, felszólítás, figyelmeztetés, érdeklődés módjai; * segítség kérése ismerős felnőttől, társtól vagy idegenektől;   helyzetgyakorlatok az alapvető illemszabályok betartásával. | | | |
| **Fogalmak** | Rokon, ismerős, ismeretlen, barát, felnőtt, gyermek, megszólítás, köszönés, segítségkérés, udvariasság, illem, szeretet. | | |

|  |  |  |  |
| --- | --- | --- | --- |
| **Témakör** | | **3. Közvetlen közösségeim – A család és a gyerekek** | **Javasolt óraszám: 22 óra** |
| **A témakör nevelési-fejlesztési céljai** | | Családi-rokoni kapcsolatok tudatosítása. Tapasztalatszerzés különböző családi értékekről. Az otthoni és iskolai együttélés örömeinek tudatosítása. Az ünnepekkel és azok hagyományaival való ismerkedés. Mindennapi szokásaink megismerése, szabályok és tilalmak szükségességének megértetése. Az egészséges élethez szükséges napirend megismertetése. | |
| **Fejlesztési ismeretek és tevékenységek** | | | |
| *Közösségeim*   * milyen csoportokhoz tartoztam régen, milyen csoportokhoz tartozom most; * milyen közösségekhez tartozom az iskolában és az iskolán kívül.   *Családom*   * kik élnek a családban családtagok bemutatása, családrajz; * kapcsolat a családtagokkal; * a családi együttlét örömei; * helyem a családban; * segítség és munkamegosztás a családban; * gyermekkori élményeim; * ünnepek és hagyományok a családban; * otthoni szabadidős tevékenységek.   *Napirendem*   * egy napom otthon; * milyen feladataim vannak otthon; * egy napom az iskolában; * milyen feladataim vannak az iskolában; * hétköznapok és hétvégék napirendje (miben hasonlít, miben különbözik egy hétköznap a hétvégi napoktól). | | | |
| **Fogalmak** | Család, rokon, közösség, segítségnyújtás, hagyomány, ünnep, szabadidő, hétköznap, feladat. | | |

|  |  |  |  |
| --- | --- | --- | --- |
| **Témakör** | | **4. Tágabb közösségeim – A lakóhelyi közösség** | **Javasolt óraszám: 12 óra** |
| **A témakör nevelési-fejlesztési céljai** | | A lakóhelyi környezet és a lakóhely hagyományainak megismertetése. Tájékozódás a lakóhelyen, a lakóhellyel kapcsolatos tapasztalatok bővítése. A különböző településfajták jellegzetességei. | |
| **Fejlesztési ismeretek és tevékenységek** | | | |
| *Lakóközösség, amelyben élek*   * lakóhelyem jellegzetességei; * lakóközösségem tagjai, a velük való kapcsolatom; * ki lakik az utcában, kik a szomszédaim; * lakóhelyi környezetem hagyományai.   *Más lakóhelyek és azok szokásai*   * lakóhelyemtől távoli helyek. | | | |
| **Fogalmak** | Lakóhely, szomszéd, falu, város, szokás, hagyomány. | | |

|  |  |  |  |
| --- | --- | --- | --- |
| **Témakör** | | **5. A környező világ** | **Javasolt óraszám: 12 óra** |
| **A témakör nevelési-fejlesztési céljai** | | A lakóhely élővilágához fűződő személyes kapcsolat kialakulásának elősegítése.  A környező élővilág megóvására irányuló felelősségérzet megalapozása. | |
| **Fejlesztési ismeretek és tevékenységek** | | | |
| *Jó és rossz*   * történetek, mesék jó és rossz tulajdonsággal felruházott szereplői (jó-rossz, szép-csúnya, jóságos-gonosz, igazságos).   *Növények és állatok környezetünkben*   * növények szerepe életünkben; * állatok szerepe környezetünkben; * növények ápolása, állatok gondozása; * mit tehet egy kisgyermek környezete védelméért. | | | |
| **Fogalmak** | Tulajdonság, jó-rossz, szép-csúnya, jóságos-gonosz, igazságos, növény, állat, gondozás, felelősség, természetvédelem. | | |

|  |  |
| --- | --- |
| **Összegzett tanulási eredmények a két évfolyamos ciklus végén** | A tanuló elemi ismeretekkel rendelkezik személyi adatairól, külső tulajdonságairól.  A Nat-ban meghatározott tanulási eredmények a tanulók sajátos nevelési igénye és egyéni képességei szerint, különösen:  A körülötte élő gyermekekhez és felnőttekhez barátságos magatartással közeledik, pozitívan viszonyul a környezetéhez.  Udvariasan kommunikál környezetével (gyerekkel, felnőttel) köszönés, kérés, beszélgetés során.  Képességeinek megfelelően nyitott a természet szépségeire, óvja, vigyázza környezetét.  Érzéseit, gondolatait rajzban, mozgással és szóban fejezi ki.  Különbséget tesz mese és valóság között. |

**3–4. évfolyam**

Az enyhe értelmi fogyatékos tanuló közvetlen környezetébe való beilleszkedésének, sikeres, egyben önálló életvezetésének kulcsa az erkölcsi normák által meghatározott értékekhez való alkalmazkodás. Az elfogadás, a segítőkészség elveinek megismerése elősegíti a közösségbe való hatékony beilleszkedést. A 3–4. évfolyamos tanulónak is lehetőséget kell biztosítani, hogy átélje a közösséghez, szülőföldhöz, nemzethez tartozás örömét.

A 3–4. évfolyamon az önfegyelem, az önkontroll, a szociális magatartás kialakulásának, a konfliktusok kezelésének segítése a cél. Kiemelt szerepet kap a szociális érzékenység erősítése, a többféle közösséghez tartozás felismertetése; az összetartozás, a szabályok szerepének megértése.

A tantárgy lehetőség kínál a családi életre nevelés, a hazafias nevelés különféle témáinak feldolgozásához, amit össze lehet hangolni a kommunikációs kompetenciák aktuális fejlesztési céljaival. Az érzések, gondolatok kifejezésére a rajzolás, festés, mintázás önkifejezési formái mellett egyre hangsúlyosabb szerepet kapnak a szabad, oldott hangulatú beszélgetések.

Törekedni kell a szűkebb és a tágabb környezetben jelen levő kulturális örökség bemutatására, annak feltárására, a néphagyományok és helyi tradíciók megismerésére, elsősorban a közvetlen tapasztalás útján.

|  |  |  |  |
| --- | --- | --- | --- |
| **Témakör** | | **1. Milyen vagyok, milyennek látnak mások** | **Javasolt óraszám: 12 óra** |
| **A témakör nevelési-fejlesztési céljai** | | Önismeret, önelfogadás segítése, példakép keresése. Önfegyelem, önkontroll, szociális magatartás kialakulásának segítése. | |
| **Fejlesztési ismeretek és tevékenységek** | | | |
| *Tulajdonságaim*   * külső és belső tulajdonságaim, * miben vagyok ügyes, * kapcsolataim társakkal, felnőttekkel.   *Szokásaim, érzelmeim, indulataim*   * mindennapi feladataim az iskolában és otthon; * szabadidős tevékenységeim; * érzéseim, indulataim kifejezése (öröm, bánat, düh, szomorúság, önzés, önzetlenség).   *Hősök és példaképek*   * kedvenc mesehőseim, pozitív tulajdonságaikkal való azonosulás. | | | |
| **Fogalmak** | Külső, belső tulajdonság, önismeret, szokás, érzelem, indulat, öröm, bánat, düh, szomorúság, önzés, önzetlenség, segítőkészség, példakép, mesehős. | | |

|  |  |  |  |
| --- | --- | --- | --- |
| **Témakör** | | **2. Közösségben és egyedül – a társaim és én** | **Javasolt óraszám: 12 óra** |
| **A témakör nevelési-fejlesztési céljai** | | Hatékony kommunikáció feltételeinek tudatosítása. A baráti kapcsolatok létrehozásához, megtartásához és az esetleges konfliktusok kezeléséhez szükséges készségek fejlesztése. Szociális érzékenység erősítése. | |
| **Fejlesztési ismeretek és tevékenységek** | | | |
| *Párbeszéd*   * beszélgetés helyzetei, beszélgető partnereim; * a testbeszéd szerepe (testtartás, arcjáték); * beszélgető partnerek figyelembe vétele (gyerek-felnőtt, család-iskola).   *Az igazi barát*   * hogyan választok barátot; * ki az igazi barátom, milyen tulajdonságai vannak.   *Békében és haragban*   * helyes viselkedési formák; * veszekedés, verekedés elkerülése, kibékülés.   *Elfogadva és elutasítva*   * érzéseim, ha magányos vagyok; * hogyan fogadnak el társaim. | | | |
| **Fogalmak** | Párbeszéd, odafigyelés, testbeszéd, arcjáték, testtartás, hanglejtés, barátság, öröm, bánat, harag, veszekedés, kibékülés, magányosság, elfogadás. | | |

|  |  |  |  |
| --- | --- | --- | --- |
| **Témakör** | | **3. Az osztály és az iskola** | **Javasolt óraszám: 12 óra** |
| **A témakör nevelési-fejlesztési céljai** | | A többféle közösséghez tartozás felismertetése. Az osztályon belüli összetartozás érzésének megerősítése. Szabályok szerepének és fontosságának megértése a közösség életében. A saját iskolához való kötődés érzésének erősítése. | |
| **Fejlesztési ismeretek és tevékenységek** | | | |
| *A mi osztályunk*   * kapcsolataim az osztályban, * közös és különböző tulajdonságaink, * közös szokásaink, * egymás segítése, összetartásunk.   *Az osztály működése*   * közös szabályaink tanórán, szünetben, egyéb helyzetekben, * hogyan és miért tartjuk be a szabályainkat.   *A mi iskolánk*   * iskolánk névadója, * iskolai szokások és hagyományok. | | | |
| **Fogalmak** | Csoport, közösség, osztály, összetartozás, hagyomány, szabály, szabályalkotás. | | |

|  |  |  |  |
| --- | --- | --- | --- |
| **Témakör** | | **4. Kulturális nemzeti közösség** | **Javasolt óraszám: 22 óra** |
| **A témakör nevelési-fejlesztési céljai** | | Annak megértetése, hogy a magyar nemzeti közösség számára fontos összekötő kapocs a közös nyelv, a jelképek, a ciklikusan visszatérő szokások és ünnepek; az ezekkel való azonosulás elősegítése. Ismerkedés Magyarországon élő más népcsoportok kulturális hagyományaival. | |
| **Fejlesztési ismeretek és tevékenységek** | | | |
| *A nyelv, ami összeköt*   * milyen nyelvet használunk a családban, szűkebb és tágabb környezetünkben.   *Szokások és jelképek*   * magyarországi népszokások; * a magyarságot kifejező jelképek.   *Ünnepek*   * családi ünnepek; * nemzeti és állami ünnepeink.   *Más kultúrák, más szokások, más ünnepek*   * Magyarország másfajta kulturális közösségei; * szokásaik, ünnepeik. | | | |
| **Fogalmak** | Anyanyelv, jelkép, nemzeti jelkép, népszokás, családi ünnep, nemzeti és állami ünnep. | | |

|  |  |  |  |
| --- | --- | --- | --- |
| **Témakör** | | **5. A környezetem és én – Az épített és a tárgyi világ** | **Javasolt óraszám:**  **6 óra** |
| **A témakör nevelési-fejlesztési céljai** | | A múlt értékeinek megőrzése, továbbörökítése. A helyes fogyasztói magatartás alapozása. | |
| **Fejlesztési ismeretek és tevékenységek** | | | |
| *Lakóhelyi épített örökségünk*   * a múlt építészeti emlékei; * lakóhelyünk története; * múzeumfalvak.   *Tárgyaink világa*   * a múlt tárgyi emlékei a családban és a múzeumokban; * a régi világ és napjaink tárgyainak összehasonlítása.   *A világ öröksége*   * a világ legszebb, legkülönlegesebb helyei, építményei, világörökség. | | | |
| **Fogalmak** | Épített örökség, tárgyi örökség, múzeum, világörökség. | | |

|  |  |  |
| --- | --- | --- |
| **Témakör** | **6. A mindenség és én – születés és elmúlás** | **Javasolt óraszám:**  **8 óra** |
| **A témakör nevelési-fejlesztési céljai** | A kezdet és a vég elvont fogalmának megismertetése a gyerekek életkorának megfelelő szinten. | |

|  |
| --- |
| **Fejlesztési ismeretek és tevékenységek** |
| *Kezdet és vég*   * a dolgok keletkezése és véget érése; * különböző mítoszok a világ keletkezéséről; * Bibliai ismeretek a világ teremtéséről és végéről.   *A világ megismerése*   * kíváncsiság és információszerzés világunkról; * személyes közvetlen és közvetett tapasztalatszerzés; * elképzeléseim a világról. |

|  |  |
| --- | --- |
| **Fogalmak** | Születés, elmúlás, kezdet, vég, élet, halál, túlvilág, képzelet. |

|  |  |
| --- | --- |
| **Összegzett tanulási eredmények a két évfolyamos ciklus végén** | A Nat-ban meghatározott tanulási eredmények a tanulók sajátos nevelési igénye és egyéni képességei szerint, különösen:  A tanuló életkorának és képességének megfelelő szinten képe van saját külső és belső tulajdonságairól.  Figyel másokra, egyszerűen ki tudja fejezni érzéseit, gondolatait. Bekapcsolódik csoportos beszélgetésbe.  Kialakul szabálytudata, képes a szabályok betartására.  Képes másokkal kapcsolatot kialakítani, felnőtt segítségével konfliktusokat feloldani.  Érzelmileg kötődik a magyar kultúrához.  Elemi szinten megismeri más népek hagyományait, kulturális jelenségeit.  A múlt értékeinek megismerésére és azok megóvására törekszik. |